text: দুর্নীতিবাজদের বাঁচাতেই তথাকথিত জাতীয় ঐক্য হয়েছে: প্রধানমন্ত্রী | daily-sun.com
  দুর্নীতিবাজদের বাঁচাতেই তথাকথিত জাতীয় ঐক্য হয়েছে: প্রধানমন্ত্রী
  ডেইলি সান অনলাইন ২৪ সেপ্টেম্বর, ২০১৮ ১২:০৮ টা
  দুর্নীতিবাজদের বাঁচাতেই তথাকথিত জাতীয় ঐক্য হয়েছে বলে মন্তব্য করেছেন প্রধানমন্ত্রী শেখ হাসিনা। তিনি বলেন, যারা মানুষ হত্যাকারীদের সঙ্গে জোট করতে পারে, তাদের মুখে দেশের স্বার্থের কথা মানায় না।
  দেশের উন্নয়ন চাইলে আগামীতেও নৌকাকে বিজয়ী করতে হবে। যুক্তরাষ্ট্রের নিউইয়র্ক সময় রবিবার (২৩ সেপ্টেম্বর) সন্ধ্যায় হিলটন মিডটাউন হোটেলে প্রবাসী বাংলাদেশিদের আয়োজিত নাগরিক সংবর্ধনায় এসব কথা বলেন প্রধানমন্ত্রী শেখ হাসিনা।
  তিনি বলেন বলেন, নিজেদের অপকর্মের ফল পাচ্ছে বিএনপি। খালেদা জিয়ার বিরুদ্ধে মামলা তো আমরা দেই নাই। আদালতে নিজেদের নিরাপরাধ প্রমাণ করাও তাদেরই দায়িত্ব।
  প্রধানমন্ত্রী বলেন, সমাজের শৃঙ্খলা রক্ষার্থে ডিজিটাল নিরাপত্তা আইন করা হয়েছে; এতে কারোর উদ্বিগ্ন হবার কিছু নেই। সাংবাদিকরা নিজেদের স্বার্থেই এনিয়ে সমালোচনা করছে।
  শেখ হাসিনা বলেন, দেশের বর্তমান প্রবৃদ্ধির হার ৭.৮৬ শতাংশে উন্নীত করেছে সরকার। একইসাথে, মূল্যস্ফীতি কমিয়ে এনেছে ৫.৪ শতাংশে।
  সুতরাং, দেশের উন্নয়নের স্বার্থেই নির্বাচনে নৌকাকে ভোট দিয়ে জয়যুক্ত করা উচিৎ।
  এর আগে জাতিসংঘ সাধারণ পরিষদের ৭৩তম সভায় যোগ দিতে লন্ডনে এক দিনের যাত্রা বিরতি শেষে ব্রিটিশ এয়ারওয়েজের একটি ফ্লাইটে যুক্তরাষ্ট্রের নিউইয়র্কের স্থানীয় সময় রবিবার (২৩ সেপ্টেম্বর) দুপুরে নিউইয়র্কের লিবার্টি আন্তর্জাতিক বিমান বন্দরে অবতরণ করেন প্রধানমন্ত্রী শেখ হাসিনা। সেখানে তাকে স্বাগত জানান জাতিসংঘে বাংলাদেশের স্থায়ী প্রতিনিধি মাসুদ বিন মোমেন ও যুক্তরাষ্ট্রে বাংলাদেশের রাষ্ট্রদূত মোহাম্মদ জিয়াউদ্দিন।